Αν οι τρεις Ιεράρχες ήταν σήμερα δάσκαλοι

Αφηγητής: Σήμερα 3 Σεπτεμβρίου, αρχή του σχολικού έτους 2019-2020 και ώρα 9π.μ συνήλθε στην πρώτη τακτική του συνεδρίαση ο σύλλογος διδασκόντων στο χώρο του σχολείου μας, τον οποίο αποτελούν οι διδάσκαλοι: 1. Βασίλειος, αρχιεπίσκοπος Καισαρείας, ο επονομαζόμενος «Μέγας» 2.Γρηγόριος, αρχιεπίσκοπος Κωνσταντινουπόλεως , ο επονομαζόμενος Θεολόγος και 3. Ιωάννης αρχιεπίσκοπος Κωνσταντινουπόλεως, ο επονομαζόμενος Χρυσόστομος και αφού διαπιστώθηκε η νόμιμη απαρτία άρχισε η συνεδρίαση. Το λόγο πρώτος πήρα ο Βασίλειος:

**Βασίλειος:** Αγαπητοί συνάδερφοι, μιας και βρισκόμαστε στην αρχή της νέας εκπαιδευτικής περιόδου νομίζω πως καλό θα ήταν να χαράξουμε τις βασικές αρχές του διδακτικού και παιδαγωγικού μας έργου. Ας μην ξεχνάμε ότι σκοπός της παιδείας δεν είναι μόνο η συσσώρευση γνώσεων αλλά κυρίως η διαμόρφωση του βάθους της προσωπικότητας κάθε μαθητή μας ώστε να ολοκληρωθεί ως άνθρωπος.

**Γρηγόριος:** Βεβαίως, Βασίλειε, η αγωγή είναι τέχνη των τεχνών και επιστήμη των επιστημών.

**Χρυσόστομος:** Σίγουρα, αλλά ας μην ξεχνάμε ποτέ ότι η αγωγή λόγω της αστάθειας που χαρακτηρίζει τους νέους δεν έχει άμεσα αποτελέσματα. Οι στόχοι της είναι μακροπρόθεσμοι . ο παιδαγωγός βλέπει περισσότερο το μέλλον των παιδιών και λιγότερο το παρόν, γι’ αυτό έχει υπομονή και δεν απογοητεύεται. Αισιοδοξεί πάντοτε και ελπίζει.

**Γ**: Ας δούμε όμως τώρα πώς θα γίνει αποδοτική η διδασκαλία μας;

**Χ**: Πιστεύω ότι το πιο σημαντικό είναι να αγαπά ο δάσκαλος το μαθητή. Το «φιλείν και φιλείσθαι» είναι το κύριο στοιχείο που κάνει αποδοτική τη διδασκαλία μας. Νομίζω ότι πρέπει να ξεπεράσουμε και τους φυσικούς πατέρες σε φιλοστοργία. Ο λόγος μας να είναι λόγος ανθρώπου που διδάσκει μάλλον παρά ελέγχει, που παιδαγωγεί παρά τιμωρεί που διορθώνει παρα που επεμβαίνει στη ζωή κάθε μαθητή.

**Γ**: Η αλήθεια είναι ότι τίποτα δεν προσελκύει το μαθητή περισσότερο από το να αισθάνεται ότι ο δάσκαλός του τον αγαπά και φροντίζει για αυτόν.

**Χ:**.Το κάθε παιδί ας το αντιμετωπίζουμε με διαφορετικό σύστημα αγωγής αφού είναι μια διαφορετική προσωπικότητα. Η σχέση μας είναι σχέση ελευθερίας και δημιουργίας. Οφείλουμε να σεβόμαστε πρώτα εμείς το δώρο της ελευθερίας και να μη φυλακίζουμε τις ανησυχίες τους.

**Β**: ένα πολύ σημαντικό θέμα που πρέπει να συζητήσουμε είναι πώς θα αντιμετωπίσουμε τα προβλήματα συμπεριφοράς των μαθητών μας.

**Χ:** η αγάπη δεν κάνει τίποτα άσχημο, αλλά σκεπάζει τα σφάλματα των αγαπημένων. Η αγάπη δεν παραχωρεί το περίσσευμα, αλλά χαρίζει τον εαυτό της. Να συμβουλεύουμε με αγάπη, λοιπόν, πραότητα και επιείκεια και όταν το παιδί είναι ήρεμο. Να προηγείται ο έπαινος και να ακολουθεί η συμβουλή. Κάθε σφάλμα χρειάζεται διαφορετική αντιμετώπιση.

**Γ:** άλλους ωφελεί ο έπαινος κι άλλους η επίπληξη όταν και τα δύο γίνονται την κατάλληλη στιγμή.

**Β**: Θέλει προσοχή, συνάδελφοι, να μην ελέγχουμε αμέσως ή με εμπάθεια ούτε να καταδικάζουμε τον άλλο για μικρά σφάλματα σαν να είμαστε οι ίδιοι ακριβοδίκαιοι. Δεν πρέπει να οργιζόμαστε εναντίον εκείνων που σφάλλουν γιατί αυτό δείχνει εμπάθεια. Ιδιαίτερα να μη γινόμαστε πιο αυστηροί όταν έχουν προσβάλει εμάς του ίδιους.

**Χ**: Σωστά. Εκείνος που έγινε καλός με την καταπίεση, δε θα μείνει πάντοτε καλός. Εκείνος που παιδαγωγείται ώστε να γίνει καλός με την ελεύθερη απόφασή του, θα μείνει αμετακίνητος.

**Β**: Και μιας κι έχουμε πληροφορίες για ρατσιστικές συμπεριφορές μαθητών προς συμμαθητές τους, ας κάνουμε ειδικά μαθήματα προς τους μαθητές μας για να εξαφανιστούν εντελώς οι φυλετικές αυτές διακρίσεις. Για μας τους χριστιανούς δε συνιστά υπεροχή το γένος ή η καταγωγή , ούτε ο πλούτος ούτε το χρώμα και η κατασκευή του σώματος.

**Γ**: η παιδεία πρέπει να είναι δρόμος απελευθέρωσης κι όχι θανάτου. Όχι καθημερινός θάνατος και μιζέρια. Ας κάνουμε την παιδεία όπλο δικαιοσύνης κι όχι όπλο θανάτου. Είναι σημαντικό τοποθετηθούμε απέναντι σε όλα τα κοινωνικά ζητήματα ώστε να γίνουμε οδοδείκτες για τους μαθητές μας. «Οι κοινωνικές ανισότητες δεν είναι θέλημα Θεού, ο Θεός δημιούργησε τον άνθρωπο ελεύθερο… οι θρασύτεροι με τη βοήθεια του πολιτικού νόμου, επιβλήθηκαν στους ασθενέστερους και έτσι οι άνθρωποι χωρίστηκαν σε πλούσιους και φτωχούς, ελεύθερους και δούλους και σε πολλές άλλες κατηγορίες.

**Χ:** Κοίταξε, σε παρακαλώ, το σχέδιο του Θεού. Έφτιαξε πολλά πράγματα κοινά, για να φιλοτιμηθεί το γένος των ανθρώπων βλέποντάς τα. Έτσι, τον αέρα, τον ήλιο, το νερό,τη γη, τον ουρανό, τη θάλασσα, το φως, τ’αστέρια, τα έδωσε να τα χαίρονται όλοι το ίδιο, σαν αδέλφια. Τα ίδια μάτια έδωσε σε όλους, το ίδιο σώμα, την ίδια ψυχή, όλα όμοια είναι φτιαγμένα... Πρόσεξε λοιπόν, ότι οι άνθρωποι δεν μαλώνουν για τα κοινά πράγματα, αλλ’ αντίθετα ζουν ειρηνικά. Όταν, όμως, κάποιος επιχειρήσει ν’ αρπάξει κάτι και να το κάνει δικό του, αρχίζει ο τσακωμός, σαν και η ίδια η φύση να αγανακτεί. Γιατί, ενώ ο Θεός με κάθε τρόπο μας αδελφώνει, εμείς, εν τούτοις, τσακωνόμαστε και χωριζόμαστε και αρπάζουμε για ιδιοκτησία και λέμε “το δικό μου” και “το δικό σου”, αυτές τις ψυχρές λέξεις. Έτσι ξεσπούν οι πόλεμοι, έτσι γεννιέται η αδικία στους ανθρώπους...

**Β**: Ιωάννη, με αυτά που λες πραγματικά πονάει η ψυχή μου. Γιατί είναι παράλογοι και λωποδύτες αυτοί που θησαυρίζουν σε βάρος των άλλων και κρατούν τα πλούτη τους για αποκλειστική τους χρήση. Όσο λοιπόν κάποιος υπερέχει κατά τον πλούτο, τόσο υστερεί κατά την αγάπη. Διότι προ πολλού θα είχε σκεφθεί να απομακρύνει τα χρήματα, εάν είχε αγαπήσει τον πλησίον. Το ψωμί που αποθηκεύει κάποιος είναι του πεινασμένου, τα ρούχα που συσσωρεύει είναι του γυμνού, τα παπούτσια που τα ‘χει και σαπίζουν είναι του ξυπόλυτου, τα λεφτά που θάβει για να μη στα κλέψουν είναι του φτωχού. Είναι τόσοι αυτοί που αδικεί κάποιος όσοι αυτοί που θα μπορούσε να βοηθήσει.

**Γ**: Σίγουρα, συνάδελφοι, καλό είναι να προβληματίσουμε τους μαθητές μας.

Είναι απαράδεκτο τα αγαθά της ειρήνης να χαίρονται ελάχιστοι άνθρωποι, ενώ χιλιάδες να αποκλείονται από αυτά . Το κοινωνικό πρόβλημα θα λυθεί μόνο με την κοινοκτημοσύνη. Μέχρι πότε θα υπάρχει πλούτος, που είναι η αφορμή του πολέμου; Οι εξοπλισμοί γίνονται για την απόκτηση του πλούτου.

**Χ**: Τίποτε δεν συμβάλλει τόσο πολύ σε μάχη και σε πόλεμο, όσο η επιθυμία για δόξα, χρήματα ή για καλοπέραση. Εάν όλοι αγαπούσαν ο ένας τον άλλον αμοιβαία, σε τίποτα πλέον δεν θα μπορούσε κανείς να αδικήσει, τουναντίον, μάλιστα, και οι φόνοι, και οι μάχες,και οι πόλεμοι, και οι επαναστάσεις, και οι αρπαγές, και οι πλεονεξίες, και όλα τα κακά θα παραμερίζονταν, ώστε να φθάναμε στο σημείο να αγνοούμε ακόμα και ονομαστικά την κακία

**Β:** πάντα η ειρήνη συμπορεύεται με την αγάπη και τη δικαιοσύνη.

**Γ:** και την εσωτερική ειρήνη. είναι ανώφελο κάποιος να αγωνίζεται να ειρηνεύσει τους  
άλλους, ενώ δεν έχει κατορθώσει να πετύχει την εσωτερική γαλήνη και ηρεμία. Μόνο  
κατορθώνοντας την εσωτερική ειρήνη , γίνεται πραγματικά «ειρηνοποιός».

**Β**: δύσκολο το έργο μας, συνάδελφοι…… ας εμπνεύσουμε τα παιδιά μας!